  Майя Бывальцева 1-тӥ пӧсьтолэзе Москваын удмурт лулчеберетъя «Гербер» фестивальын вылӥ дивизионысь нылкышноослэн командаоссы пӧлын футболэн шудонъя Россилэн чемпионатаз пыриськем «Торпедо-Ижевск» клубысь нылъёс мастер-класс ортчытозы. Со сярысь ивортэ Удмуртиысь тӧролэн но кивалтэтлэн пресс-службаез. Озьы ик вань мылкыд карисьёс Шахматэн шудонъя II усьтэм вожвылъяськонэ пыриськыны но «2018-тӥ арын Герберлэн шахматъя чемпионэз» ним басьтон понна нюръяськыны ӧтё. Тодэ вайытом, 2017-тӥ арын Ижкарысь пинал шахматистъёсын Россилэн чемпионэз, шахматэн ӝог шудонъя дуннелэн чемпионэз но шахматэн шудонъя дуннелэн вице-чемпионэз Сергей Карякин шудӥз. Ижкарысь пинал шахматистъёсын Россилэн чемпионэз Сергей Карякин шудӥз Фото: Майя Бывальцева © udmurt.media Таяз арын трос интерактивной площадкаос луозы. Boxglass VR/AR-лабораториен кылдытэм куас симуляторлы луыса, фестивальлэн куноосыз гурезьысь куасэн нискыланъя «Нечкино» курортлэн трассаетӥз нискыланы быгатозы. Гурезьысь васькыкуз «куасэн нискылась» нимысьтыз валюта — удмурткоин — люка, тужгес трос очко люкам муртлы «Нечкино» кузьым сётоз. Со сяна, Пётр Чайковскийлэн музей-усадьбаетӥз виртуальной экскурсие пыриськыны луоз. Фестивальын нимысьтыз инты басьтэ сиён-юонэн, чеберъяськонъёсын, киужъёсын вузкарон. Озьы ик пӧртэм мастер-классъёс, пиналъёслы шудонъёс радъяськозы, творчествоя калык коллективъёслэн но егит кырӟасьёслэн концертсы ортчоз. «Удмуртия Заряжает» ӧтён улсын ортчись ужрад пуштросэзъя куиньлы люкемын луоз — туризм, спорт но инвестициос. Праздниклэн одӥгез ужпумез — Москваын улӥсьёслы Удмуртилэсь луонлыкъёссэ возьматыны. Шулдыръяськон «эрмитаж» садын 10 часысен 22 часозь мыноз. Тодэ вайытом, 2017-тӥ арын Москваын ортчем «Гербер» фестивале 10 сюрслэсь трос адями вуылӥз. Гербер - 2017 Москваын Москваын «Герберез» радъясьёс: Удмуртиысь кивалтэт, йӧскалык политикая министерство, Удмуртилэн тӧроезлэн Росси азьмурт бордын ужась постпредствоез но удмуртъёслэн Москваысь бӧляксы. Праздникез радъяны Москвалэн кивалтэтэз юрттэ. Тегъёс: Спорт Лулчеберет Туризм Москва Футбол Удмуртия Гербер  